हिन्दी नवगीत पर केन्द्रित नवगीत महोत्सव कालिन्दी विले, गोमती नगर, लखनऊ में २१ एवं २२ नवम्बर २०१५ को मनाया गया। बिना किसी सरकारी सहयोग के होने वाला नवगीत का यह कार्यक्रम अपनी तरह का अनूठा कार्यक्रम है जो विगत वर्षों से मनाया जा रहा है। शारजाह, संयुक्त अरब अमीरात में रह रही सुश्री पूर्णिमा वर्मन का नवगीत के प्रति विशेष लगाव और नवगीत को और अधिक लोकप्रिय बनाने की दृढ़ इच्छा का ही यह परिणाम है कि इतने बड़े स्तर पर नवगीत का यह आयोजन निरन्तर हो रहा है। नवगीत के वरिष्ठतम और नये रचनाकार एक साथ दो दिन के इस समारोह में एक साथ मिलकर नवगीत पर चर्चा करते हैं, नवगीत को समझने समझाने तथा उसकी गुत्थियों को सुलझाने की दिशा में मिल बैठकर विमर्श करते हैं। दरअसल नवगीत को ऐसे आयोजन के द्वारा निरन्तर लोकप्रिय तो बनाया ही जा रहा है इसके अतिरिक्त अनेक प्रतिभावान नवयुवक और नवयुवतियाँ नवगीत से प्रभावित होकर नवगीत से जुड़ रहे हैं। नवगीत अपने समकालीन सन्दर्भों को कथ्य बनाता ही है इसकी खास बात यह है कि समकालीन कथ्य को आन्तरिक लय और प्रवाह के साथ प्रस्तुत करता है जिससे इसकी प्रभावक शक्ति और बढ़ जाती है तथा श्रोता के मन पर सीधे असर करती है। नयी कविता का रूखापन नवगीत में सरसता के साथ प्रस्तुत होकर उसकी सम्प्रेषणीयता को द्विगुणित कर देता है। यही कारण है कि नवगीत वर्तमान की मुख्य काव्य विधा बन गया है। पूरे वर्ष भर नवगीत में कहाँ कहाँ, कौन कौन क्या क्या कार्य करता रहा है इसकी पूरी पड़ताल इस समारोह में की जाती है। कितने नवगीत संग्रह प्रकाशित हुए हैं, कितनी समीक्षाएँ नवगीत संग्रहों की हुई हैं, कितने नये रचनाकार नवगीत लेखन से जुड़े हैं यह सब यहाँ चर्चा का विषय बनते हैं। कोशिश यह रहती है कि उन रचनाकारों को आमंत्रित किया जाये जो पहले नहीं आये हों इस प्रकार नवगीत के सभी रचनाकारों के साथ बारी बारी से संवाद करने का अवसर मिल जाता है। नवगीत की पाठशाला से जुड़े नये पुराने नवगीतकारों को दो दिवसीय नवगीत महोत्सव की पूरे वर्ष प्रतीक्षा रहती है। यह समूचा कार्यक्रम पारिवारिक माहौल जैसा होता है।